ג'ידו קרישנמורטי

ג'ידו קרישנמורטי (בטלוגו: జిడ్డు కృష్ణమూర్తి; 11 במאי 1895 – 17 בפברואר 1986) היה פילוסוף ומורה רוחני הודי אשר במשך כששים שנה קיים שיחות בכל רחבי העולם בנושאי מודעות עצמית, טרנספורמציה של המוח, מערכות יחסים, חינוך, יצירת שינוי חברתי, ושלום עולמי.
לאורך כל חייו טען קרישנמורטי שעל כל אחד לקחת לידיו את האחריות לשחרורו המלא מפחדיו ומסבלותיו, והדגיש ששינוי כזה יכול לקרות רק על ידי שחרור האדם מכל סמכות רוחנית, פסיכולוגית או דתית חיצונית, והפיכתו לסמכות בעצמו.

 ביוגרפיה 
קרישנמורטי נולד בכפר קטן במדינת אנדרה פרדש שבדרום הודו. בגיל 14, כאשר טייל על שפת הים עם אחיו ניטייה, פגש בכיר בחברה התיאוסופית שיצא מטעם נשיאת התיאוסופיה דאז, אנני בזאנט לחפש את הנביא שיעמוד בראש התנועה ויהיה למורה העולם.
לאחר מספר שנים בודדות בהכשרתו באנגליה העמידו אותו בראש מסדר אשר יוסד במיוחד בשבילו וכונה "מסדר הכוכב מן המזרח" (The Order of the Star from the East).
בגיל 27 החלה להתערער אמונתו בדרך התאוסופית, לאחר שחווה מספר התעוררויות רוחניות. לאחר מותו של אחיו, אליו היה קשור מאוד, הסתגר בחדרו ובכה במשך שלושה ימים ושלושה לילות אשר בסופם יצא והכריז "חלום ישן הגיע לקצו וחלום חדש בא לעולם. חזון חדש הולך ומתהווה ותודעה חדשה הולכת ונפרשת".

בגיל 34 התייצב בפני 3,000 חברי המסדר ובכירים נוספים מהתיאוסופיה ונשא את נאומו המפורסם אשר תוכנו פיזור המסדר וניתוק קשריו עם התיאוסופיה:

בשישים השנים הבאות חילק את זמנו בין אוהיי, קליפורניה, שם התגורר ובין שיחות בפני מאזינים בכל רחבי העולם בהם הרצה בנושאים מגוונים.
בתי ספר בהשראת רוחו של קרישנמורטי הוקמו בהודו, אנגליה, ארצות הברית וקנדה ומקומות נוספים.

 רעיונותיו 

ליבת תורתו של קרישנמורטי נסובה סביב הצהרתו בנאום פירוק המסדר משנת 1929, "האמת היא ארץ חסרת נתיב. אינכם יכולים להתקרב אליה באמצעות שום דרך, שום דת, שום כת. זוהי השקפתי ואני דבק בה ללא סייג".
 שאילת שאלות היא המפתח לטרנספורמציה של המוח והתפתחות אמיתית, "חיוני לשאול שאלות, בייחוד כאלו שאין עליהן תשובות. שאלה כזו "זורקת" את האדם בחזרה לעצמו ואל האופן שבו המחשבה פועלת".
 "חופש אינו תגובה, חופש אינו בחירה. זו יומרה של האדם לחשוב שאם יש לו אפשרות בחירה אזי הוא חופשי. חופש הוא התבוננות טהורה ללא הכוונה, ללא פחד מעונש או צפייה לגמול. החופש אינו עם מניע. חופש אינו הסיום של התפתחות האדם אלא הצעד הראשון לקיומו. רק בהתבוננות יכול אתה להבחין בהיעדר החופש. החופש נמצא בערנות חסרת הברירה של קיומנו ופעולותינו היומיומיות."
 המחשבה היא זמן. המחשבה היא תוצאה של ניסיון וידע, שאינם ניתנים להפרדה מהזמן ומהעבר. פעולותינו מבוססות על ידע ולפיכך על זמן, לכן האדם הוא עבדו של העבר. מדיטציה היא הדרך לביטול (undo) הזמן. אדם המתחיל להיות מודע לתנועת התודעה שלו יגלה כי הוא מבחין בין חושב ומחשבה, צופה ונצפה, חווה וחוויה, וכי פיצול זה הוא אשליה המתקיימת במחשבתו. רק מעבר לפיצול ישנה התבוננת טהורה, ראייה נקייה מצל העבר. ראייה נעדרת זמן זו מביאה לשינוי תודעתי עמוק.
 שלילה מוחלטת היא התמצית של החיובי. רק כשישנה שלילה עמוקה של כל הידוע, יכולה להופיע ידיעה פנימית אמיתית שאין מקורה בדרך חיצונית כלשהי.

קרישנמורטי נהג לקיים שיחות עם מדענים, פוליטיקאים, אנשי רוח ופילוסופים, ביניהם דייוויד בוהם, רופרט שלדרייק, ואינדירה גנדי. דמויות רבות, כגון ברוס לי, אלדוס האקסלי ואחרים, הושפעו מרעיונותיו.

 ספרים מתורגמים 
מספריו של קרישנמורטי שתורגמו לעברית:
לגעת במהות
קץ הזמן
החופש מהידוע
קריאה לשינוי
על אלוהים
שחרור מכבלי הידע
פרקי התבוננות
שאלות ותשובות
הבעירה הפנימית
 אהבה וחירות

קישורים חיצוניים



 האתר הישראלי הרשמי של ג'ידו קרישנמורטי 
 עיקרי הפילוסופיה 
 עיקרי הפילוסופיה 

 נאום פירוק המסדר 
 עמותת Krishnamurti Foundation Trust, UK 
 עמותת Krishnamurti Foundation Trust, US 
 עמותת Krishnamurti Foundation Trust, IN 
 עמותת קרישנמורטי אמריקה הלטינית 

 תומר פרסיקו, יומני קרישנמורטי
 אוסף הקלטות ושיחות שנשא קרישנמורטי במהלך חייו 






הערות שוליים

קטגוריה:פילוסופים הודים
קטגוריה:מורים רוחניים הודים
קטגוריה:צמחונים הודים
קטגוריה:נפטרים מסרטן הלבלב
קטגוריה:ילידי 1895
קטגוריה:הודים שנפטרו ב-1986